Početkom siječnja 2011. prvi put sam posjetio Leipzig. Dugo ga htjedoh posjetiti ne samo zbog *susreta* koji se odvio u Auerbachs Kelleru već i zbog svega onoga što je u Goetheovoj literaturi za vrijeme 'olovnih godina' iščitao Mihail Bulgakov Sjećam se drugog dana svog boravka, kad sam razgledavao Baumwollspinnerei i sve druge prostore u kojima umjetnici žive i stvaraju. Nakon toga sve se doista odvijalo brzinom sporazuma Wolanda i Margarite Nikolajevne. Na poziv voditeljice rezidencijalnog projekta *One-Sided Story* Candace Goodrich, uz moju organizaciju i partnerstvo Hrvatskog društva likovnih umjetnika velik je broj hrvatskih umjetnika/ica sudjelovalo na istoj i boravio u Leipzigu od 2012. do 2013. Mnogobrojne suradnje i prijateljstva nastale nakon te rezidencije potaknule su mene osobno i Hrvatsko društvo likovnih umjetnika da u mjesecu rujnu 2018. godine započnemo novi rezidencijalni program (projekt) *De/konstrukcija slike* u Leipzigu. Projekt se odvijao u novom rezidencijalnom prostoru Hafenkombinat, voditelja Klausa Schafnera, pokraj nikad dovršene leipziške luke do rujna 2019. Temeljna ideja projekta polazila je od redefiniranja značenja slike kao kulturnog konstrukta unutar post-trazincijskog društva Istočne Njemačke (Saska) i Hrvatske. Sliku, unutar takvog konstrukta promatramo vodeći se Mitchellovim teorijama; kao onu realnu, imaginarnu i virtualnu. *De/konstrukcija slike* polazila je i od činjenice da su Likovne akademije u zemljama bivšeg socijalističkog bloka zadržale učenje slikarskih tehnika temeljenih na klasičnim postupcima njegujući tako koncept umjetničkog djela kao onog koje tumači, reprezentira i estetizira stvarnost. Takvo je učenje padom 'željezne zavjese' proizvelo oblike slikarstva koji se zasnivaju na reprezentaciji novih oblika stvarnosti nastavljajući se stilski na realističko slikarstvo, socijalistički realizam, nadrealizam i angažirano slikarstvo. Projekt *De/konstrukcija slike* problematizirao je činjenice koliko su ideje slike i dalje konstrukt unutar različitih ideologija, kako mediji u kojima je slika oblikovana odgovaraju konceptima reprezentacije stvarnosti i što je u slici pojedinačno, što je simboličko i opće. Umjetnici/ice koje je Hrvatsko društvo likovnih umjetnika odabralo za ovaj rezidencijalni projekt zauzimaju različite i vrlo oprečne pozicije na suvremenoj umjetničkoj sceni u Hrvatskoj. Njihove se poetike naslanjaju na: pitanja društva spektakla, rodne aspekte u post-tranzicijskim društvima, fetišizaciju figurativnog slikarstva, post-konceptualna čitanja slike, site-specific intervencije i eksperimentiranje materijalnim svojstvima slike. Za njih je boravak u Leipzigu bio otvor u novo promišljanje umjetničke praksa, otvor kojeg je Mefistofeles otvorio u zidu Auerbachs Kellera. Iz njega nije poteklo vino, on predstavlja samo jednu od mogućnosti bivanja u svijetu i interpretiranja istog, jedine istinske moći koju umjetnik ima.

Josip Zanki